Revista ”Sesiuni de comunicări științifice” are ca scop promovarea activităților didcatice desfășurate la clasă și în cadrul diverselor activități de către profesorii doctori. Prin intermediul revistei și al site-ului [www.comunicari-stiintifice-cerchez.com](http://www.comunicari-stiintifice-cerchez.com) vrem să evidențiem aportul adus de către cadrele didactice asupra educației din sistemul de învățământ preuniversitar.

**În vederea publicării articolelor în cadrul revistei sau pe site-ul** [www.comunicari-stiintifice-cerchez.com](http://www.comunicari-stiintifice-cerchez.com), **precizăm că este nevoie să se respecte următoarele** **CERINȚE DE TEHNOREDACTARE**:

1. Textul să fie scris în WORD.
2. Dimensiunea paginii să fie A4.
3. Paginile nu se numerotează.
4. Fontul: TIMES NEW ROMAN, dimensiune 12.
5. Titlul articolului: aliniat cerntral, dimenisiune 16, bold/îngroșat, font TIMES NEW ROMAN.
6. Sub titlu vor apărea Numele autorului și unitatea de învățământ din care provine autorul, aliniate la dreapta, dimensiune 12, font TIMES NEW ROMAN.
7. Marginile documentului: stânga (2.5 cm), dreapta (2 cm), sus (2 cm), jos (2 cm).
8. Titlurile capitolelor se poziționează/aliniază central și se scriu cu caractere aldine (bold/îngroșate), dimensiune de 14, font TIMES NEW ROMAN.
9. Subtitlurile se poziționează/aliniază la stânga (left). Pentru subtitluri se folosește bold/îngroșarea, dimensiune 12, font TIMES NEW ROMAN.
10. În afară de titluri și subtitluri, cea mai mare parte a textului se poziționează/aliniază stânga-dreapta (justify), dimensiune 12, font TIMES NEW ROMAN.
11. Spațierea dintre rânduri trebuie să fie de 1.5, iar spațiul dintre paragrafe trebuie să se elimine.
12. Alineatul se setează prin butonul TAB, distanță 0.5.
13. Imaginile, graficele și tabelele vor avea un titlu (se poziționează deasupra imaginii, graficului, tabelului) și o sursă (se poziționează sub imagine, grafic, tabel). Titlurile se scriu cu Times New Roman 12, iar sursele se scriu cu Times New Roman 10. Imaginile, graficele și tabelele se aliniază pe centru. Numerotarea tabelelor, graficelor și imaginilor se realizează cursiv de la primul și până la ultimul tabel, grafic și de la prima și până la ultima imagine, indiferent de capitolul în care apar. Capul de tabel se scrie cu bold/îngroșat. De asemenea, informațiile din tabele se aliniază pe centru.

**Reguli standard de citare**

Una dintre cele mai cunoscute forme de citare a unei referințe este citarea Harvard. În fond, citarea înseamnă o formă scurtă a referinței bibliografice prin intermediul căreia se identifică publicația (articolul științific, cartea, capitolul dintr-o carte, surse electronice etc.) din care s-a extras citatul ori ideea comentată (Dinu, 2017). Astfel, când se face citarea în text trebuie să se includă numele autorului citat, anul în care a apărut lucrarea/textul autorului citat și pagina/paginile din care au fost preluate informațiile. Citarea poate să apară sub următoarele forme (Dinu, 2017):

- Conform lui Popescu (2024, p. 5)..........

- Popescu (2024, p. 5) a demonstrat că........

- Popescu (2024, p. 5) și Ionescu (2024, p. 15) arată că.........

- Popescu (2024) acceptă ideea că........

- O opinie similară este susținută și de Popescu (2024).

Paginile se introduc în momentul în care textul este preluat cuvânt cu cuvânt din sursa originală. Pot să apară doar numele autorului și anul apariției în cazul în care textul este comentat, interpretat, prelucrat (nu este preluat cuvânt cu cuvânt).

Alte cazuri (Dinu, 2017):

♣ Citarea a doi sau trei autori: Popescu și Ionescu (2024)........ sau ..........(Popescu și Ionescu, 2024).

♣ Citarea unor lucrări ale aceluiași autor, apărute în același an: Popescu (2024a) și Popescu (2024b)........sau (Popescu, 2024a; Popescu 2024b).

♣ Citarea unor lucrări/texte care au ca autor o organizație: Banca Națională a României (2024).......sau .......... (Banca Națională a României, 2024).

* Citarea unui site: (Numele site-ului, link-ul siteului, anul apariției informației).

**Scrierea surselor bibliografice**

Dinu (2017) și Vonea (n.d) prezintă mai multe forme de scriere a surselor bibliografice, în funcție de tipul sursei. Astfel, formele sunt:

♣ **Surse electronice**:

Numele site-ului/autorului, anul apariției. Titlul documentului. [online] Disponibil la: [data accesării]. EXEMPLU: Colegiul Tehnologic Grigore Cerchez, n.d. Oferta educațională. [online] Disponibil la: https://www.grigorecerchez.ro/oferta.html [Accesat la 20 aprilie 2024]. \*n.d – provine de la No Data (nu se identifică anul apariției).

Popescu, V., 2024. Oferta educațională. [online] Disponibil la: https://www.grigorecerchez.ro/oferta.html [Accesat la 20 aprilie 2024].

♣ **Carte cu un autor**

Numele autorului, anul apariției. Titlul documentului. Locul publicării: Editura. EXEMPLU: Popescu, C. N., 2024. Turismul în România. București: Editura Corint.

♣ **Carte cu doi sau mai mulți autori**

Numele autorului, anul apariției. Titlul documentului. Locul publicării: Editura. EXEMPLU: Popescu, C. N. și Ionescu D. P., 2024. Turismul în România. București: Editura Corint.

♣ **Articol științific**

Numele autorului/autorilor, anul publicării. Titlul articolului. Titlul revistei, volumul și numărul revistei, pagina/paginile. EXEMPLU: Popescu, D. E., 2024. Turismul în România. Revista de turism, 10(2), p. 15.

♣ **Acte ale Parlamentului**

Titlu, număr și an, numărul articolului. Locul publicării: Editura. EXEMPLU: Legea învățământului preuniversitar nr. 198/2024 (art. 1). București: Monitorul Oficial al României, Partea I, nr. 613.

**Bibliografie**

1. Dinu, V. (2017). Redactarea unui articol științific. In V. Dinu, G. Săvoiu, & D. C. Dabija, A

concepe, a redacta și a publica un articol științific (pp. 169-230). București: Editura ASE.

2. Vonea, R. (n.d). Ghid privind elaborarea și prezentarea lucrărilor pentru obținerea certificatelor de competențe profesionale. [Online] Disponibil la: https://www.academia.edu/10127524/Ghid\_pt\_elaborarea\_lucrarilor\_de\_atestat, [Accesat la 3 August 2024].